‘SA word al hoe warmer’ – studieArgieffoto As dit vir jou voel jy wil elke jaar die lugverkoeling nóg kouer stel; dis nie jou verbeelding nie. ’n PhD-student aan die Universiteit van Pretoria (UP) het na aanleiding van ’n studie bevind dat Suid-Afrika die afgelope 60 jaar al hoe warmer geword het en in die toekoms nóg temperatuurstygings sal ervaar. Dit, bevind die studie, kan ŉ invloed op landbou, boubedrywighede én Suid-Afrikaners se gesondheid hê. Volgens die studie ervaar Suid-Afrika jaarliks temperatuurstygings en boonop word rekordtemperature die afgelope dekade meer gereeld aangeteken. Charlotte McBride – ’n PhD-student aan die UP se departement van geografie, geoïnformatika en meteorologie en ook verbonde aan die Suid -Afrikaanse Weerdiens (SAWD) – se artikel “Trends in probabilities of temperature records in the non-stationary climate of South Africa” is in die International Journal of Climatology gepubliseer. Luidens ’n verklaring uitgereik deur die UP, het McBride tydens die studie data rakende temperatuur wat op ’n daaglikse grondslag vir die tydperk tussen 1951 en 2019 aangeteken is, ingesamel. Sy het ook rekordbrekende temperatuurgebeurtenisse in Suid-Afrika ondersoek deur data by 25 verskillende weerstasies in die land in te samel. Die studie bevind dat meer maksimum temperatuurrekords gebreek is, as wat in die gegewe tydperk verwag sou word. Dit het veral in die laaste dekade gebeur dat die temperatuurrekords meer gereeld gebreek is. McBride kon uit die data aflei dat Suid-Afrika se klimaat teen ’n vinnige tempo besig is om warmer te word. “Dit is kommerwekkend, aangesien hoër temperature oesopbrengste kan beïnvloed en ook kan bydra tot die verspreiding van plae en patogene. Hoër temperature kan ook hitteverwante siektes tot gevolg hê, wat ’n risiko vir bejaardes, babas en mense met sekere mediese toestande kan inhou,” sê McBride. McBride se navorsing ondersteun ander navorsing wat daarop dui dat Suid-Afrika in die toekoms warmer gaan word. “Daar is ’n werklike behoefte om aandag aan klimaatsverandering te gee en om die regering en publiek daarop attent te maak om hul koolstofvoetspoor te verminder.” Met McBride se navorsing moedig sy beleidmakers, staatsdepartemente, nie-winsgewende organisasies, rampbestuurders, boere en die boubedryf aan om die gevolge en risiko’s van temperatuurstygings in ag te neem wanneer belangrike toekomsbesluite geneem word. “Boere moet tipe gewasse oorweeg wat meer geskik is vir warmer weer. Stadsbeplanners en die boubedryf sal die warmer weer in ag moet neem wanneer hulle beplan en infrastruktuur oprig. Gesondheidsdienste moet hulle ook voorberei om in staat te wees om te reageer op verhoogde gevalle van hitteverwante siektes.” McBride lê verder klem daarop dat belegging en finansiering meer gefokus moet wees oor hoe om temperatuurstygings aan te pas en nie net daarop te reageer nie.